Къэралым щынэхъыфIхэм ящыщщ
Европэм авиамодель спортымкIэ пашэныгъэр къыщыхьынымкIэ зэпеуэ Болгарием и Азарджик къалэм щызэхэтащ. Урысейм и ныбжьыщIэ командэ къыхэхам абы бжьыпэр щиубыдащ. Гупым балл нэхъыбэ къыхуихьащ Нарткъалэ щыщ, илъэс 17 зи ныбжь авиамоделист Кустарников Сергей.
техник ныбжьыщIэхэм я станцу Нарткъалэ щыIэм и гъэсэныр илъэситI и пэкIэ УФ-м и командэ къыхэхам хагъэхьащ. 2013 гъэм Сергей европей зэхьэзэхуэм хэтащ, Къэбэрдей-Балъкъэрым и мызакъуэу, Кавказ Ищхъэрэ щIыналъэм и цIэкIэ.
Къэралым и спортсмен нэхъыфIхэм ящыщу къалъытэ Кустарниковыр. Илъэс 14 ныбжьым иту ар авиамодель спортымкIэ мастерым и кандидат хъуащ, 2010, 2012 гъэхэм ныбжьыщIэхэм я зэпеуэхэм щытекIуащ, нэгъабэ Урысейм и Кубокыр ныбжьыщIэхэм я деж япэу къыщызыхьар аращ.
Болгарием щекIуэкIа зэхьэзэхуэм хэхуар Урысейм и авиамоделист нэхъыфIхэм ящыщу 9-щ. Тренерхэм къэралым и щIыхьыр яхъумэну спортсмен ныбжьыщIэхэм хуагъэува къалэнхэр къайхъулIащ.
СОКЪУР Риммэ.
